**แนวทางการดำเนินการของจังหวัดในการคัดเลือก องค์กรปกครองส่วนท้องถิ่นที่มีผลการปฏิบัติงานดีเด่นประจำปี พ.ศ. 2562**

 **\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**1. คณะกรรมการคัดเลือกระดับจังหวัด**

 ให้จังหวัดดำเนินการแต่งตั้งคณะกรรมการคัดเลือกองค์กรปกครองส่วนท้องถิ่นที่มีผลการปฏิบัติงานดีเด่นประจำปี พ.ศ. 2562 ตามองค์ประกอบดังนี้

 1) ผู้ว่าราชการจังหวัด หรือ รองผู้ว่าราชการจังหวัด ประธาน

 ที่ผู้ว่าราชการจังหวัดมอบหมาย

 2) ศึกษาธิการจังหวัด กรรมการ

 3) ผู้อำนวยการสำนักงานทรัพยากรธรรมชาติ กรรมการ

 และสิ่งแวดล้อมจังหวัด

 4) พัฒนาสังคมและความมั่นคงของมนุษย์จังหวัด กรรมการ

 5) หัวหน้าสำนักงานป้องกันและบรรเทาสาธารณภัยจังหวัด กรรมการ

 6) พัฒนาการจังหวัด กรรมการ

 7) นายแพทย์สาธารณสุขจังหวัด กรรมการ

 8) วัฒนธรรมจังหวัด กรรมการ

 9) ท่องเที่ยวและกีฬาจังหวัด กรรมการ

 10) พาณิชย์จังหวัด กรรมการ

 11) ท้องถิ่นจังหวัด กรรมการและเลขานุการ

 12) ข้าราชการสังกัดสำนักงานส่งเสริมการปกครอง ผู้ช่วยเลขานุการ

 ท้องถิ่นจังหวัด

 โดยให้คณะกรรมการดังกล่าวมีอำนาจหน้าที่ ดังนี้

 1) ประกาศเชิญชวนและประชาสัมพันธ์ให้องค์กรปกครองส่วนท้องถิ่นในพื้นที่สมัครเข้ารับรางวัล หรือ สรรหาองค์กรปกครองส่วนท้องถิ่นในพื้นที่ที่มีผลการดำเนินงานในด้านนั้น ๆ โดดเด่นเป็นที่ประจักษ์ ให้สมัครเข้ารับรางวัล

 2) พิจารณาคุณสมบัติและคัดเลือกองค์กรปกครองส่วนท้องถิ่นที่มีผลการปฏิบัติงานดีเด่นในแต่ละด้าน พร้อมส่งรายชื่อและข้อมูลโครงการที่สำคัญขององค์กรปกครองส่วนท้องถิ่นให้กรมส่งเสริมการปกครองท้องถิ่น

 3) วินิจฉัยปัญหาและข้อหารือในการคัดเลือกองค์กรปกครองส่วนท้องถิ่นที่มีผลการปฏิบัติงานดีเด่นในระดับจังหวัด

 4) ดำเนินการอื่น ๆ ตามที่ผู้ว่าราชการจังหวัดมอบหมาย

 **2. คุณสมบัติขององค์กรปกครองส่วนท้องถิ่นที่สมัครเข้ารับรางวัล**

 องค์กรปกครองส่วนท้องถิ่นที่สมัครเข้ารับรางวัลต้องมีคุณสมบัติดังต่อไปนี้

 1) มีผลคะแนนการประเมินประสิทธิภาพขององค์กรปกครองส่วนท้องถิ่น (LPA) ประจำปี พ.ศ. 2561 เฉลี่ยรวม 5 ด้าน ไม่น้อยกว่าร้อยละ 70 หรือ ในช่วง 3 ปีย้อนหลัง (พ.ศ. 2559 – 2561) เคยได้รับรางวัลการปฏิบัติงานดีเด่นที่เกี่ยวข้องกับด้านที่สมัครเข้ารับการคัดเลือก (อย่างน้อยระดับจังหวัดขึ้นไป)

 2) ในช่วง 3 ปีย้อนหลัง (พ.ศ. 2559 – 2561 ) ไม่มีผลการถูกชี้มูลความผิดจากหน่วยงานตรวจสอบ เช่น ป.ป.ช., ป.ป.ท., สตง., ผวจ., นอ., สถ., ฯลฯ (การถูกชี้มูลจาก สตง. นับเฉพาะการถูกชี้มูลจากพฤติการณ์น่าเชื่อว่าเป็นการทุจริตหรือมีการใช้อำนาจหน้าที่โดยมิชอบตาม ม.46 พ.ร.บ.สตง. พ.ศ. 2542)

 **3. หลักเกณฑ์การให้คะแนน**

 **3.1 ตัวชี้วัดการให้คะแนนองค์กรปกครองส่วนท้องถิ่นดีเด่นเฉพาะด้าน (11 ด้าน)**

 **คิดเป็นน้ำหนักร้อยละ 70**

 ให้คณะกรรมการคัดเลือกระดับจังหวัดใช้หลักเกณฑ์ตัวชี้วัดการให้คะแนนเฉพาะด้านที่กรมส่งเสริม การปกครองท้องถิ่นกำหนดให้ (รายละเอียดจะแจ้งให้ทราบภายหลัง) เป็นแนวทางในการให้คะแนนเพื่อพิจารณาคัดเลือกองค์กรปกครองส่วนท้องถิ่นที่มีผลการปฏิบัติงานโดดเด่นที่สุด โดยคณะกรรมการคัดเลือกระดับจังหวัดสามารถนำเกณฑ์ที่ส่งให้ไปพิจารณาปรับใช้ได้ตามความเหมาะสมของบริบทในแต่ละพื้นที่ ตัวอย่างเช่น ในจังหวัดที่ไม่มีพื้นที่ติดทะเลสามารถตัดฐานการคิดคะแนนตัวชี้วัดเกี่ยวกับการป้องกันและบรรเทาสาธารณภัย ด้านภัยสึนามิได้โดยคิดฐานคะแนนเต็มเท่ากับตัวชี้วัดที่เหลืออยู่ เป็นต้น

 **3.2 ผลงานโครงการที่สำคัญขององค์กรปกครองส่วนท้องถิ่น คิดเป็นน้ำหนักร้อยละ 30**

ให้องค์ปกครองส่วนท้องถิ่นคัดเลือกโครงการที่สำคัญและโดดเด่นที่สุดที่เกี่ยวข้องกับด้านที่สมัครเข้ารับรางวัลพร้อมทั้งส่งรายละเอียดข้อมูลประกอบตามแบบรายงาน (เอกสารหมายเลข 1) โดยพิจารณาให้คะแนน จากผลการดำเนินงานจริงในเชิงประจักษ์ ตามประเด็นในแบบรายงานเช่น วัตถุประสงค์ของโครงการ ผลลัพธ์ของโครงการ ความยั่งยืนของโครงการ การเป็นต้นแบบให้หน่วยงานอื่น ๆ ฯลฯ ทั้งนี้ ต้องเป็นโครงการที่ยังมีการดำเนินการอยู่ในปัจจุบัน

 เมื่อดำเนินการให้คะแนนทั้งสองส่วนแล้วให้นำคะแนนสองส่วนมารวมกันและพิจารณาคัดเลือกองค์กรปกครองส่วนท้องถิ่นที่สมควรได้รับรางวัลในด้านนั้น ๆ ส่งรายชื่อพร้อมสำเนาคะแนนและข้อมูลทั้ง 2 ส่วน ส่งให้ กรมส่งเสริมการปกครองท้องถิ่นต่อไป

 **4. จำนวนรางวัล**

 กำหนดให้รางวัลเป็นระดับจังหวัด ๆ ละ 11 ด้าน รวม 836 รางวัล โดยองค์กรปกครองส่วนท้องถิ่นสามารถสมัครเข้ารับคัดเลือกได้เพียงด้านใดด้านหนึ่งเท่านั้น

 **5. การดำเนินการหลังจากส่งรายชื่อองค์กรปกครองส่วนท้องถิ่นที่สมควรได้รับรางวัลให้กรมส่งเสริมการปกครองท้องถิ่น**

 หลังจากจังหวัดดำเนินการคัดเลือกและส่งรายชื่อพร้อมข้อมูลองค์กรปกครองส่วนท้องถิ่นที่สมควรได้รับรางวัลในด้านนั้น ๆ ให้กรมส่งเสริมการปกครองท้องถิ่นแล้ว จะมีการดำเนินการต่อไป ดังนี้

 5.1 คณะกรรมการคัดเลือกองค์กรปกครองส่วนท้องถิ่นในระดับส่วนกลางตั้งคณะอนุกรรมการฯ โดยแบ่งตามกลุ่มประเภทของรางวัลแต่ละด้านเพื่อกลั่นกรองผลการคัดเลือกจากจังหวัด โดยอาจสุ่มลงพื้นที่องค์กรปกครองส่วนท้องถิ่นที่มีผลงานโดดเด่นน่าสนใจ

 5.2 คณะอนุกรรมการฯ กลั่นกรองผลหลังจากการลงพื้นที่แล้วเสนอให้คณะกรรมการคัดเลือกฯ ระดับส่วนกลางพิจารณาในขั้นสุดท้าย

 5.3 คณะกรรมการคัดเลือกฯ ระดับส่วนกลางพิจารณาขั้นสุดท้ายและประกาศรายชื่อองค์กรปกครอง ส่วนท้องถิ่นที่ได้รับรางวัล

 5.4 จัดพิธีมอบรางวัลให้แก่องค์กรปกครองส่วนท้องถิ่นที่มีผลการปฏิบัติงานดีเด่นประจำปี พ.ศ. 2562 ในช่วงเดือนตุลาคม พ.ศ. 2562 (อาจมีการเปลี่ยนแปลงได้ตามความเหมาะสม)

ข้อมูล ณ วันที่ 5 กรกฎาคม 2562